སྲོལ་དེ་དར་ནས་ད་བར་དུ།ལོ་ངོ་ཉིས་བརྒྱ་དགུ་བཅུ་ལྷག་སོང་ཡོད་ལ།ཟླ་ཟད་ཆེན་མོའི་ཆོས་ཐོག་གི་ངོ་བོ་དང་རྣམ་པ་སྔོན་གྱི་དམག་འཁྲུག་ལ་རྗེས་དྲན་མཚོན་བྱེད་དུ།དེང་སྐབས་ཀྱང་དགེ་འདུན་པ་རྣམས་ཀྱིས་ལྷམ་ཡང་མ་ཕུད་པར་བརྒྱུགས་ཏེ་ཚོགས་དགོས་ལ།ཚོགས་ཆེན་ཞལ་ངོ་སྐབས་དེར་དམག་འཁྲུག་ནང་གྲོངས་པས་དགེ་གཡོག་གིས་ཚོགས་ལ་འགོ་བཟུང་བ་བཞིན།དེང་སྐབས་ཀྱང་དགེ་གཡོག་གིས་ཚོགས་ལ་འགོ་བཟུང་སྟེ་ཚོགས་པ་དང་།དུས་འཁྲུག་སྐབས་དགེ་འདུན་པ་མང་དུ་དཀྲོངས་བ་ལ་ཚོགས་ཆེན་དབུ་མཛད་ཐུགས་རབ་ཏུ་སྐྱོ་སྟེ།ངུ་བཞིན་ངུ་བཞིན་དུ་འདོན་པའི་དབུ་བཟུང་ནས་གསུང་བའི་ངག་རྒྱུན་བཞིན།དེང་ཡང་འཇིགས་བྱེད་ཀྱི་ཆོ་ག་དང་མགོན་ཆོས་ལྔའི་དབྱངས་སོགས་སྐྱོ་བ་དང་གདུང་བའི་རྣམ་པ།ཅུང་ངུ་སྐད་ཀྱི་གདངས་དབྱངས་ཁྲོད་ནས་གསུང་སྲོལ་ཡོད་ལ།དུས་ད་ལྟ་ཉི་ཤུ་བརྒྱད་ཉིན་ཚོགས་ཆེན་དབུ་མཛད་ཟླ་ཟད་ལ་མི་ཕེབས་པ་ནི་དམག་འཁྲུག་ནང་རྨས་སྐྱོན་བྱུང་སྟབས་ཉི་ཤུ་བརྒྱད་ཉིན་ངལ་གསོས་བར་བཤད།སྐབས་དེར་འདུ་ཁང་ཕུག་གི་གྱང་ལག་ཅིག་འགྱེལ་བ་ལས་དགེ་འདུན་པ་མང་པོ་ཕྱི་རོལ་ཏུ་འབྲོ་ཐུབ་པ་ནི་ཆོས་སྐྱོང་དྲེགས་པ་ལྕམ་སྲིང་གིས་བསྡོངས་གྲོགས་མཛད་པར་བཤད་པས།རྗེས་སུ་འདུ་ཁང་གི་རྩིག་གྱང་འགྱེལ་བའི་ཤུལ་དེར་ཆོས་སྐྱོང་ཆེན་མོ་ལྕམ་སྲིང་གང་གི་ཐུགས་རྗེ་དང་བྱིན་རླབས་མཚོན་བྱེད་དུ་སྐུ་བརྙན་ཞིག་བཞེངས།གཞན་སྐུ་འབུམ་བྱམས་པ་གླིང་གི་ལྷོ་ཕྱོགས་ཀྱི་གླིང་ལ་རྭ་ཆག་གོང་མ་དང་རྭ་ཆག་ཞོལ་མ་ཞེས་དུས་ད་ལྟའི་བར་འབོད་པ་ཡང་།དུས་འཁྲུག་ནང་དེ་ཕྱོགས་ཀྱི་གྲྭ་ཤག་མང་པོ་མན་ཇིའི་དམག་གིས་མེ་ལ་བསྲེགས་ཏེ་གྱང་ཆག་དང་ཁང་སྟོང་ཡུན་རིང་དུ་ལུས་པས་མིང་དེ་ལྟར་ཐོགས་པའོ།།སུམ་པ་ཡེ་ཤེས་དཔལ་འབྱོར་ཚང་གི་རང་རྣམ་དང་ཐུའུ་བཀྭན་ཆོས་ཀྱི་ཉི་མ་སོགས་མཁས་པ་མང་པོའི་གསུང་དུ།སྐབས་དེའི་གནས་ཚུལ་ཐོར་རེ་བ་དང་སྐུ་འབུམ་གྱི་གྲྭ་བཙུན་བརྒྱ་མ་ལོང་ཙམ་བསད་པ་ལས་མ་བཤད་པ་ནི།ཁོང་རྣམས་སྐབས་དེའི་མན་ཇིའི་སྲིད་གཞུང་གི་བླ་མ་དང་མཆོད་ཡོན་གྱི་འབྲེལ་བ།ཐོབ་དང་དབང་ཤུགས་སོགས་ཀྱི་དབང་གིས་མང་པོ་མ་གསུང་བར་འདུགཨ་ལགས་དུང་དཀར་སོགས་ཀྱིས་སྐབས་དེར་སྐུ་འབུམ་གྱི་གྲྭ་བ་རྒན་གཞོན་བསྡོམས་པས་བདུན་བརྒྱ་ལྷག་གི་སྐེ་བྲེགས་པར་བཤད་ལ།སྐུ་འབུམ་ས་ཆའི་ངག་རྒྱུན་ན་དེ་ལས་ལྷག་པ་བསད་པའི་ལོ་རྒྱུས་མང་དུ་འདུག་གོ།